# Serrallonga (sèrie de televisió)

Serrallonga (2008) és una minisèrie per a TV de dos episodis sobre la vida del famós bandoler Joan Sala i Ferrer, ideada i dirigida per Esteve Rovira i coproduïda per Televisió de Catalunya, Televisió Espanyola i Oberon Cinematogràfica.
Serrallonga es va rodar entre l'octubre del 2007 i el desembre del mateix any, amb un pressupost de producció de prop de 4 milions d'euros; es va filmar entre Barcelona, Santa Pau, Tavertet, Rupit, Collserola i Dosrius. La música és de Joan Valent, executada per l'Orquestra Simfònica de Bratislava i la fotografia és obra de Daniel Aranyó. La direcció d'art va anar a càrrec de Josep Rossell i el vestuari és de Maria Gil.
Es va estrenar originalment en català el novembre de 2008 per TV3 i, dos anys més tard, el desembre del 2010, es va estrenar a TVE. La minisèrie va ser venuda a més de seixanta països, entre ells Rússia, Estats Units, Mèxic, Finlàndia, Romania, Turquia i l'Iran.
Serrallonga va participar en diversos festivals de cinema i televisió. Va ser nominada com a millor pel·lícula al Festival de Cinema de Xangai i als Premis Gaudí en la seva primera edició, com a millor pel·lícula per a TV. Esteve Rovira també va ser nominat com a millor director als premis Magnòlia del Festival de Cinema de Xangai (2009).
S'ha editat tant un DVD de la minisèrie com un CD amb la banda sonora. A més, l'editorial Glènat en va publicar el guió en format de novel·la i en format còmic, signat per Quim Bou.

## Repartiment

La minisèrie va comptar amb el següent repartiment:
* Isak Férriz: Serrallonga
* David Selvas: Antic
* Olalla Escribano: Margarida
* Núria Gago: Joana Massissa
* Bea Segura: Flor
* Ramon Pujol: Segimon
* Joan Muntal: Pere
* Mark Ullod: Guerxo
* Ramon Godino: Negre
* Kai Puig: Fadrí de Sau

## Audiències

| Emissió a | Capítol | Dia d'emissió | Quota | Espectadors |
| TV3 | #1 | 6 de novembre de 2008 | 21% | 655.000 |
| TV3 | #2 | 7 de novembre de 2008 | 19,7% | 543.000 |
| TVE | #1 | 16 de desembre de 2010 | 14,7% | 1.962.000 |
| TVE | #2 | 23 de desembre de 2010 | 12,1% | 1.657.000 |

## Referències

* 1 2 Serrallonga parlarà espanyol naciodigital.cat
* 1 2 «La superproducció sobre el bandoler Serrallonga ja ha iniciat el rodatge». directe.cat, 09-11-2007 [Consulta: 7 setembre 2013]. Arxivat 30 de desembre 2013 a Wayback Machine. «Còpia arxivada». Arxivat de l'original el 2013-12-30. [Consulta: 7 setembre 2013].
* 1 2 Serrallonga Arxivat 2011-11-19 a Wayback Machine.. tv3.cat
* 1 2 3 «"Sala 33" persegueix la llegenda de "Serrallonga"». TV3, 24-12-2012.
* 1 2 «La minisèrie 'Serrallonga. La llegenda del bandoler', que va comptar amb el suport de l'ICIC, seleccionada al Film Festival de Xangai». Institut Català de les Empreses Cultural. gencat.cat, 11-06-2009. [Consulta: 7 setembre 2013].
* ↑ Serrallonga a Internet Movie Database (anglès)
* 1 2 3 4 5 6 «'Serrallonga': La 1 registra un 14,7%, mientras que TV3 anotó un 21%» (en castellà). Formula TV, 17-12-2010. [Consulta: 30 abril 2012].
* 1 2 «'Gran hermano' registra un 18,2% con la expulsión de Yago» (en castellà). Formula TV, 24-12-2010. [Consulta: 30 abril 2012].

## Enllaços externs

* TV3 recupera la minisèrie "Serrallonga. La llegenda del bandoler" tv3.cat (Sinopsi)
* Torna, torna, Serrallonga Vilaweb.cat
Viccionari